B. Bugár, podpredseda NR SR: (2004-03-04):
Prerušujem rokovanie o tomto bode programu. A teraz budeme pokračovať druhým čítaním o návrhu poslanca Národnej rady Slovenskej republiky Jána Drgonca na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov . Návrh ústavného zákona ste dostali pred prvým čítaním ako tlač 517, spoločnú správu máte v tlači 517a. Dávam slovo predsedovi Ústavnoprávneho výboru Národnej rady Jánovi Drgoncovi, aby návrh ústavného zákona odôvodnil. Nech sa páči. J. Drgonec, poslanec: Ďakujem pekne. Dámy a páni, posledné dva týždne som prechádzal každým výborom Národnej rady Slovenskej republiky, čo znemená, že teraz pred vás nepredstupujem s návrhom, ktorý by vám bol neznámy. Napriek tomu poviem niekoľko slov k veciam, ktoré pokladám za zvlášť dôležité zdôrazniť. Hovoríme o čl. 78 ods. 2 ústavy, ktorý znie: „Za výroky pri výkone funkcie poslanca prednesené v Národnej rade Slovenskej republiky alebo v jej orgáne nemožno poslanca trestne stíhať, a to ani po zániku jeho mandátu. Poslanec podlieha disciplinárnej právomoci Národnej rady Slovenskej republiky. Občianskoprávna zodpovednosť poslanca tým nie je dotknutá.“ Toľko hovorí ústava. Napriek tomu, že sa v ústave hovorí o nemožnosti trestného stíhania poslanca, nejde tu o široko diskutovanú tému poslaneckej imunity, ktorá zaručuje poslancovi trestnoprávnu beztrestnosť za čokoľvek, čo urobí. Odsek 2 hovorí len o výrokoch prednesených v Národnej rade a v orgánoch Národnej rady. Z tohto hľadiska ide o slobodu prejavu, osobitnú formu slobody prejavu, o slobodu prejavu poslanca spätú s výkonom poslaneckého mandátu. Nič inšie nie je predmetom tejto úpravy. Sloboda prejavu je kategória, ktorá po prvé patrí k základným ľudským právam v zmysle medzinárodných dohovorov aj v zmysle Ústavy Slovenskej republiky a predovšetkým je kategóriou, ktorej význam sa vyzdvihuje vo vzťahoch k politickej povahe alebo vo veciach verejného záujmu, kde sa z hľadiska rozhodnutia Európskeho súdu pre ľudské práva označuje za pilier demokracie, za pilier demokratickej formy vlády. Rozhodovanie, vyjadrovanie sa k veciam verejným zahŕňa aj právo na kritiku, ktorá sa, samozrejme, prijíma veľmi citlivo a vyvoláva najrôznejšie primerané alebo neprimerané reakcie. Z hľadiska zaužívaného štandardu nakladania so slobodou prejavu poslanca vo viac než v polovici členských štátov Európskej únie je výslovne vylúčená zodpovednosť poslanca či už trestnoprávna, občianskoprávna alebo disciplinárna. Opačný stav existuje v Európe vlastne len v troch štátoch, v Spolkovej republike Nemecko, v Litve a v Lotyšsku, kde všade ústavy umožňujú občianskoprávnu zodpovednosť za výroky poslanca, ale vo veľmi úzkej podobe. Napr. v Nemecku je to urážlivé ohováranie. Naša úprava teda oslobodzuje od trestnoprávnej zodpovednosti a to kompenzuje neuveriteľne širokou  možnosťou občianskoprávnej zodpovednosti. Pokiaľ ide o oslobodenie od trestnej zodpovednosti, v skutočnosti je dosť úzke, pretože z hľadiska možnosti trestného postihu poslanca za výroky prichádzajú do úvahy trestné činy hanobenia republiky a jej predstaviteľa, § 102 a § 103 Trestného zákona, a ohovárania. Hanobenie republiky a jej predstaviteľa bolo v roku 2002 zrušené ako neústavné, čiastočne rozhodnutím Ústavného súdu, čiastočne rozhodnutím Národnej rady, ale každopádne trestná zodpovednosť v tejto chvíli je veľmi úzka vo vzťahu k výrokom predneseným poslancom v Národnej rade pri výkone poslaneckého mandátu. Čiže fakticky sa pod vcelku fiktívnym oslobodením od trestnej zodpovednosti vytvára kompenzácia neprimerane, rozsiahla neprimerane veľká v podobe občianskoprávnej zodpovednosti. Pritom sloboda prejavu poslanca znamená, že poslanec má právo povedať, čo si myslí, čo pokladá za dôležité povedať, my keď to urobíme, vystavujeme sa hrozbe neuveriteľne širokých občianskoprávnych žalôb. Znamená to, že možnosť povedať svoj názor, vyjadriť sa k veciam verejným je v Národnej rade Slovenskej republiky oveľa užšia než v iných parlamentoch európskeho kontinentu. Z tohto dôvodu navrhujem vetu, ktorá v ústave zakladá občianskoprávnu zodpovednosť vypustiť. Ďakujem za pozornosť.